S-423/2017

Mál þetta, sem dómtekið var í gær, var höfðað með ákæru útgefinni af lögreglustjóranum á Suðurnesjum 13. nóvember síðastliðinn á hendur U-kk-þgf E-kk-þgf R-kk-þgf, kt. 000000-0000, Melbæ 21 í Reykjavík, „fyrir umferðarlagabrot í Vogum með því að hafa mánudaginn 10. júlí 2017, ekið bifreiðinni [...] sviptur ökurétti austur Reykjanesbraut við Vogaveg uns aksturinn var stöðvaður austan Vogavegar“ og að hafa þannig brotið gegn 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007.

Í ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt því sem greinir á sakavottorði á ákærði nokkurn sakaferil að baki og hefur þar af í eftirgreindum tilvikum verið dæmdur fyrir að aka sviptur ökurétti. Með dómi 21. desember 2006 var hann dæmdur í þrjátíu daga fangelsi og sviptur ökurétti ævilangt, fyrir ölvunarakstur og að aka sviptur ökurétti. Hann hafði þá áður verið tímabundið sviptur ökurétti, meðal annars fyrir að aka ölvaður. Með dómi 6. október 2008 var hann dæmdur í þrjátíu daga fangelsi, til greiðslu sektar og ævilöng ökuréttarsvipting hans áréttuð, fyrir of hraðan akstur og akstur sviptur ökurétti. Með dómi 2. apríl 2009 var hann dæmdur í sextíu daga fangelsi fyrir akstur sviptur ökurétti og brot gegn 1. mgr. 5. gr. umferðarlaga, en brotin viðhafði hann 23. júní 2008, áður en dómurinn 6. október 2008 gekk. Með dómi 6. desember 2011 var hann dæmdur í þriggja mánaða fangelsi og ævilöng ökuréttarsvipting hans áréttuð, vegna aksturs sviptur ökurétti og undir áhrifum áfengis. Með dómi 4. september 2012 var hann dæmdur í tveggja mánaða fangelsi fyrir að aka sviptur ökurétti fyrr á því ári. Með dómi 5. nóvember sama ár var hann dæmdur í tveggja mánaða fangelsi og ævilöng ökuréttarsvipting hans áréttuð, fyrir að aka sviptur ökurétti og undur áhrifum áfengis og ávana- og fíkniefna. Var sá dómur hegningarauki við dóminn frá 4. september sama ár. Síðast var hann með dómi 8. mars á síðasta ári dæmdur í þriggja mánaða fangelsi, fyrir að aka sviptur ökurétti.

Að þessum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, hæfilega ákveðin fangelsi í fjóra mánuði. Ekki eru efni til að skilorðsbinda þá refsingu.

Engan sakarkostnað leiddi af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, U-kk-nf Ö-kk-nf R-kk-nf, sæti fangelsi í fjóra mánuði.

H-kk-nf Þ-kk-nf